Nyhedsbrev – Julen 2022

Kære elever og forældre

Så blev det næsten jul. Luciaoptoget har gået syngende rundt med lys i hænderne til de fjerneste kroge af skolen, alle døre er udsmykkede i bestræbelserne på at vinde konkurrencen om den flotteste juledør - og i går var der julehygge i klasserne og gudstjenester i kirken – og nu står den så ellers på juleferie til os alle!

**Valg til bestyrelsen**

Den 25. oktober var der indkaldt til valgmøde, hvor forældrekredsen skulle vælge to nye medlem til bestyrelsen. Jonina Nonginthirath udtrådte af bestyrelse, da hendes datter har valgt at gå på college i USA, og Benny Lindeberg var på valg og genopstillede.

Aftenens resultat blev, at Benny fik fornyet sit mandat. Tillykke! Dertil blev Ann-Christina Gamillsheg valgt som nyt bestyrelsesmedlem. Ann-Christina har en datter på skolen i 7.kl. – og er for øvrigt selv student fra NSG. Velkommen til Christina!

Jeg vil også gerne her benytte lejligheden til at sige tusind tak til Jonina for hende store og fine arbejde for skolen!

Efter denne valghandling ser skolens bestyrelsen ud som følger:

* Jakob Egeris Thorsen (formand) Udpeget af Ordenssamfundet Jesuitterne i DK
* Ebbe Forsberg Udpeget af Ordenssamfundet Jesuitterne i DK
* Mathias Grange Persson Udpeget af Ordenssamfundet Jesuitterne i DK
* Benny Lindeberg Valgt af forældrekredsen på NSG
* Ann-Christina Gamillsheg Valgt af forældrekredsen på NSG

**NSG 2025 – Visdom og Ånd**

Som jeg skrev om i mit sidste nyhedsbrev (oktober 2022 – som kan genlæses på nsg.dk) havde vi i fredags den 16.12 temadag vedr. de næste skridt i vores spændende 3-årige udviklingsarbejde ”NSG 2025 – Visdom og Ånd”. Hovedemnet var her, hvordan vi i vores hverdag og undervisning kan få tydeliggjort de ”10 kendetegn på en Jesuiterskole”. I den forbindelse vil der hen over vinteren blive afholdt kendetegnsmiddage i mindre lærergrupper. Emnet er her, hvordan de 10 kendetegn kan indgå i den daglige undervisning.

I elevrådene (GS og GYM) vil der ligeledes blive afholdt temadrøftelser vedr. kendetegnene.

Vi er endvidere i gang med at etablere kontakt til St Aloysius College på Malta, som jesuitterne også driver. Det er målet at blive venskabsskole med hinanden til forhåbentlig stor gensidig inspiration og glæde. I fredags deltog rektor Jimmy Bartolo SJ på en lille video og fortalte om, hvordan skolen på Malta arbejder med de 10 kendetegn. Vi håber at gennemføre en personalerejse hertil i 2024.

Som afslutning på dagen i fredags sang vi Gospel og gik herefter med stor fornøjelse til julemiddag for alle medarbejdere, som i år var tilrettelagt at matematiklærergruppen. Det var skægt😊.

På Niels Steensen dagen den 25. november samlede grundskolen sig også om de ti kendetegn. Der var messe, kagemand, rap, videofilm, quizzer og meget andet.

På biblioteket blev der i løbet af dagen produceret et stort fælles træ med blade, der indeholdt udsagn og citater fra eleverne. Det står der stadig, så kig endelig forbi, hvis lejligheden byder sig. Alt i alt var det en herlig dag med mange gode bud på, hvordan eleverne oplever – eller ønsker sig at opleve - kendetegnene i hverdagen.

I gymnasiet var der debat i den store gymnastiksal om blandt andet de fordomme, man kan møde, ift. hvad en katolsk skole egentlig er for noget.

**Ny viceskoleleder i grundskolen**

Og så kan jeg med stor fornøjelse fortælle jer, at vi pr. 1. januar 2023 har ansat Klaus Vestergaard Weitemeyer som ny viceskoleleder i grundskolen. Vi har haft en meget fin ansættelsesproces med mange gode ansøgere – til sidst var udvalget dog rørende enige om, at Klaus var den helt rigtige til opgaven.

Klaus kommer fra en stilling som viceskoleleder i Læringshuset i Taastrup og glæder sig meget til at begynde sit virke på Niels Steensen. Klaus har, sammen med skoleleder Carina Kaltoft, det ledelsesmæssige ansvar for dagligdagen i grundskole.

**Biblioteket**

Vi er så glade for vores meget smukke og skønne bibliotek! Her summer af liv virkelyst, og Naja - vores bibliotekar – ser det som sin hovedopgave, at fodre både elever og lærere med gode biblioteksoplevelser, der giver alle lyst til at vende tilbage hurtigst muligt! Både i hverdagen, hvor eleverne gør flittigt brug af rammerne og materialerne, men også på særlige dage, hvor der tilbydes workshops og mulighed for fordybelse. Biblioteket har i øvrigt fået sin egen instagram-profil, som viser lidt af livet på biblioteket. Alle er velkomne til at følge profilen, som hedder ’nsgbibliotek’.

**Sidste nyt fra hverdagen**

*I GYMNASIET* har vi her i efteråret haft fokus på elevernes fravær – både fysisk, og hvad angår afleveringer af opgaver. På biblioteket har vi oprettet et opgaveværksted, hvor meget kompetente lærere mødes med elever, der af en eller anden grund er kommet bagud. Der er mange bolcher og mødepligt hertil – og både elever og lærere er glade for ordningen. Siden vi begyndte, er det skriftlige fravær for hele gymnasiet faldet med 1,6%! Det er vi meget tilfredse med – og dertil imponerede over elevernes indsats.

Herudover har vi haft besøg af politikere ift. med valget, set VM i fodbold og hold flere store fester. Det er så nemt at holde fester på NSG, for eleverne opfører sig virkeligt pænt, så det er en sand fornøjelse.

Vi er også kommet godt i gang med vores samlinger (hver 14. dag), hvor klasserne skiftes til at vælge sang, elevrådet er på, der er faglige indslag, quiz, Amors agenter og praktisk info samt tilbagevendende refleksioner over vores kendetegn.

I januar måned har vi et par projekter ift. de fysiske rammer på 2. sal. Eleverne mangler kroge, arbejdspladser mv., og det har vi sammen med eleverne langt en god plan for. Indtil videre er Stillekupéen indviet, den er blevet så populær, at den ikke er så stille endda – men det bliver den, når der kommer andre rum, hvor man godt må snakke!

3.g’erne er ved at vælge fag til deres store skriftlige opgave (SRP) og skal gerne være klar til vejledning lige efter jul. 2.g’erne skal skrive SRO/studieretningsopgave og 1.g’erne DHO, dansk-historieopgave. Og i februar kommer der terminsprøver for 2.g og 3.g så de kan træne, inden det bliver alvor til sommer.

*I GRUNDSKOLEN* blev der i oktober afholdt et brag af en Halloweenfest for 6. og 7. årgang. Eleverne kom udklædt i alverdens uhyggelige kostumer og alle bidrog til en sjov og (u)hyggelig aften på tværs af stamklasser og årgange.

Herefter var der terminsprøver på programmet. 8.-10. klasse indtog kantine, gymnastiksale og englesal og fordybede sig i tekstanalyser, retstavning, færdighedsregning, lytteøvelser og alt hvad der ellers hører

disciplinen til. Alle gjorde sig vigtige erfaringer om, hvordan man kan forberede sig på de skriftlige afgangsprøver i 9. og 10. klasse, hvor rammerne og formen for alle nu er endnu mere genkendelig og forhåbentlig også tryg.

Mange klasser tog i efteråret på ture ud af huset. Der har været besøg på kunstmuseer, naturskoler, byvandringer, biografbesøg, skøjteture og meget andet. Der har været idrætshold afsted på klatrebane og 10. klasse har været på besøg i et køkken for at lave mad og tale om sund kost.

Efterårets konsultationer for 8.-10. årgang har været afholdt. For 6.-7. årgang venter samtalerne til begyndelsen af det nye år.  Der er gjort forskellige erfaringer og notater i forhold til den nye form. Lærergruppen vil senere på året evaluere samtalerne og justere næste skoleårs samtaler herefter.

**Glædelig jul til alle!**

Tusind tak for 2022 - og glædelig jul og godt nytår til jer alle.

Jeg har nu været på NSG i 1½ år – og glæder mig i den grad over det!

Skolen er fuld af skønne elever og dertil dygtige og engagerede medarbejdere – med masser af mod på at holde katolsk skole med Niels Steensen i hånden. Sidst men ikke mindst sætter jeg meget stor pris på mit ledelsesteam, der nu er fuldt besat med Louise og Kåre i gymnasiet og Carina og Klaus i grundskolen.

Vi glæder os til at se jer tilbage på NSG i 2023 tirsdag den 3. januar, hvor alle møder efter skemaet.

(Som tidligere nævnt udsendes nyhedsbreve fire gange om året – næste gang omkring påske.

De seneste tre nyhedsbreve ligger altid til genlæsning på nsg.dk).

Med venlig hilsen

Peter Franklin

Forstander